钦定古今图书集成/明伦汇编/官常典/第749卷 > 谌吉臣 濮有容 袁启观 廖应元 刘申
## 钦定古今图书集成/明伦汇编/官常典/第749卷 > 谌吉臣 濮有容 袁启观 廖应元 刘申

锡

按《明外史忠义传》：“吉臣字仲贞，南昌县人。父应华，万
历时以参将援朝鲜，战殁。吉臣由举人崇祯中为云
梦知县。十五年十二月，李自成陷襄阳，其党贺一龙
陷德安，安陆知县分水濮有容一门十九人皆死。吉
臣亟遣孥归，身效死勿去。明年正月，城陷，被执，不食
累日。贼临以兵，乞速死。贼壮之，欲授以官，不屈，驱上”
马，曰：“我失守封疆，当死此，更安往？”乃见杀。袁启观者，
云梦诸生也。贼据城，启观立寨自守。怨家告贼执去，
出题试之。启观曰：“汝既知文，亦知乱臣贼子，人人得
而诛之邪？”贼怒，杀之。廖应元，安陆诸生也。城陷，乡民
皆结寨自保。贼将白旺连破数十寨，应元守益坚。奸
人执送旺，旺问：汝欲何为？厉声曰：“欲杀贼尔！”贼怒，射
杀之。应山举人刘申锡，养死士百人。城陷，谋恢复；兵
败，为旺所杀，百人皆战死。